На основу члана 76. Закона о култури („Службени гласник РС“, број 72/09, 13/16,  30/16-испр., 6/20, 48/21, 78/21, 76/23) и члана 23. став 2. Закона о државној управи („Службени гласник РС”, бр. 79/05, 101/07, 95/10, 99/14, 47/18 и 30/18), а у вези са Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС“, брoj: 105/16 и 112/17) и Решења о расписивању јавног конкурса за откуп публикација за библиотеке за 2025. годину број 000609348 2025 11800 002 001 641 002 од 24. 2. 2025. године а у складу са Законом о буџету Републике Србије за 2025. годину („Службени гласник РС“ број: 94/2024)

**РЕПУБЛИКА СРБИЈА**

**МИНИСТАРСТВО КУЛТУРЕ**

расписује

**ЈАВНИ КОНКУРС**

**за откуп публикација за библиотеке у 2025. години**

**Министарство културе (у даљем тексту: Министарство) извршиће откуп одабраних наслова публикација објављених у 2024. и 2025. години на српском језику и ћириличном писму и језицима националних мањина у Републици Србији, у штампаној и/или електронској форми (CD/DVD издања), за мрежу јавних библиотека на територији Републике Србије.**

Откупљиваће се публикације од значаја за културу и уметност из следећих категорија:

1. домаћа књижевност;
2. преводна књижевност;
3. књижевност за децу;
4. уметнички стрип;
5. уметност (публикације које представљају националну културну баштину и савремену културу и уметност; публикације које представљају позната дела светске културне баштине);
6. хуманистичке и друштвене науке (научна и научно-популарна издања, лексикографска и референтна литература).

 Приоритети јавног конкурса:

1. Прва издања објављених публикација.
2. Публикације посебно намењене деци и младима.

Приликом  откупа неће се узимати у обзир уџбеници, периодичне публикације, као ни публикације које по свом формату и из других техничких разлога нису погодне за библиотечко коришћење.

Публикација намењена откупу треба да испуњава издавачке и библиотечке стандарде, и то:

* мора садржати ознаку каталошког записа CIP и међународни стандардни број (ISBN), напомену са насловом оригинала и власником ауторских права код превода;
* мора бити означено име аутора, имена сарадника, наслов, односно наслов на изворном језику и остали подаци о изворнику ако је публикација превод, име преводиоца, које је издање по реду, име уредника публикације, назив и седиште издавача и штампарије, место и година штампања, број примерака публикације (тираж);
* електронске публикације (CD/DVD) морају бити са одштампаним библиографским подацима, упаковане у пластичну кутију.

**Избор откупљених публикација биће извршен на следећи начин:**

Предлог о избору наслова и количини публикација које ће бити откупљене за јавне библиотеке доноси стручна Комисија коју образује Министарство (у даљем тексту: Комисија). Процену конкурсних пријава Комисија врши на основу Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС“, брoj: 105/16 и 112/17).

* Избор публикација на српском језику Комисија ће извршити уз консултовање матичних јавних библиотека. Матичне библиотеке ће доставити избор за библиотеке над којима врше матичне функције. Библиотеке ће имати рок од пет радних дана за извршење ове обавезе.
* Избор публикација на језицима националних мањина Комисија ће извршити уз консултовање националних савета националних мањина и јавних библиотека којима је намењен овај откуп.
* Комисија ће саставити и посебни списак изабраних публикација од значаја за фондове јавних библиотека које ће бити обавезно откупљене од стране издавача у по једном примерку за сваку библиотеку која учествује у овом откупу, и на располагању за овај избор имаће до 40% од укупних средстава на свакој буџетској апропријацији намењеној за овај јавни конкурс. Од примања овог обавезног примерка изузете су библиотеке прве категорије, према категоризацији Народне библиотеке Србије.
* На основу мишљења националних савета националних мањина, на основу избора публикација од стране јавних библиотека са списка публикација који је сачинила Комисија, као и на основу списка публикација од значаја за фондове јавних библиотека које ће бити обавезно откупљене од стране издавача, Комисија доноси Предлог о избору публикација, односно њихових издавача, које ће бити откупљене за потребе јавних библиотека на територији Републике Србије.
* Комисија има могућност доношења више Предлога о избору публикација, односно њихових издавача, које ће бити откупљене за потребе јавних библиотека на територији Републике Србије током разматрања пријава на овом јавном конкурсу.
* Министар културе доноси Решење о додели средстава издавачима, дистрибутерима и ауторима који самостално издају своје књиге по јавном конкурсу за откуп публикација за библиотеке у 2025. години. Решење ће бити објавњено на интернет страници Министарства културе. Министар има могућност доношења више Решења о додели средстава издавачима, дистрибутерима и ауторима који самостално издају своје књиге по овом јавном конкурсу.

**Рокови за пријаву на јавни конкурс:**

Пријаве публикација издатих 2024. године подносе се на посебним конкурсним обрасцима **од  26.2.2025. године до 31. 3.2025. године.**

Пријаве публикација издатих 2025. године подносе се на посебним конкурсним обрасцима **од  1.4.2025. године до 1.9.2025. године.**

**Услови јавног конкурса**

 Право учешћа на јавном конкурсу имају правна и физичка лица са седиштем на територији Републике Србије која су издавачи публикација у смислу члана 2. Закона о издавању публикација („Службени гласник РС“ бр. 37/91 , 53/93 - др. закон, 67/93 - др. закон, 48/94 - др. закон, 135/04 , 101/05 - др. закон) који су издали публикације у 2024. и 2025. години на српском језику и ћириличком писму и публикације издате на језицима националних мањина (према ЦИП каталошком запису).

Право учешћа на овом јавном конкурсу немаjу установе културе чији је оснивач Република Србија, које се финансирају сходно члану 74. Закона о култури.

Издавач приликом подношења пријаве за откуп публикација издатих у 2024. години прилаже:

1. два примерка Обрасца 1 за откуп публикација објављених 2024. године,
2. два примерка Обрасца 2 за откуп публикација објављених 2024. године,
3. издавач може поднети Образац 3 за откуп публикација објављених 2024. године – за сваку публикацију по један примерак (није обавезно доставити);

Издавач приликом подношења пријаве за откуп публикација издатих у 2025. години прилаже:

1. два примерка Обрасца 1 за откуп публикација објављених 2025. године,
2. два примерка Обрасца 2 за откуп публикација објављених 2025. године,
3. издавач може поднети Образац 3 за откуп публикација објављених 2025. године – за сваку публикацију по један примерак (није обавезно доставити);

Обрасци 1, 2 и 3 се могу преузети са интернет страна Министарства (www.kultura.gov.rs) и Народне библиотеке Србије (www.nb.rs);

1. најмање један примерак издања које издавач пријављује за откуп (напомена: примерци публикација, након окончања јавног конкурса, остају на располагању Министарству културе, а комисија може издвојити део публикација које ће користити Министарство за потребе представљања на међународним сајмовима књига у иностранству);
2. потврду о предаји обавезног примерка Народној библиотеци Србије, односно Библиотеци Матице српске ако је седиште издавача у Војводини;

Издавач има могућност подношења више пријава за публикације издате 2025. године током трајања јавног конкурса. Издавач може само једном пријавити публикацију издату 2025. године.

Ако суиздавачи конкуришу истом публикацијом, а разликују се понуђене цене, Комисија ће изабрати публикацију са најнижом ценом.

Ако суиздавачи конкуришу истом публикацијом са истом ценом, све понуђене публикације биће на списку за избор публикација, односно, библиотеке ће проценити од ког издавача желе да имају публикацију.

Ако суиздавачи конкуришу истом публикацијом са истом ценом, због могућности избора којим би се пружила неоправдана предност једном од суиздавача, Комисија неће публикацију уврстити на посебни списак изабраних публикација од значаја за фондове јавних библиотека  које ће бити обавезно откупљене од стране издавача у по једном примерку за сваку библиотеку која учествује у овом откупу, сем за библиотеке прве категорије.

Ако два или више издавача понуде исти наслов, Комисија ће изабрати публикацију која је допуњено, проширено, унапређено или критичко издање, и која више испуњава издавачке и библиотечке стандарде наведене у овом јавном конкурсу.

Приликом разматрања поновљених издања Комисија ће предност дати насловима са потврђеном уметничком и научном вредношћу.

Посебна пажња ће се обратити на квалитет штампе, повеза и опреме издања.

**Откупна цена публикације:**Публикације ће се откупљивати по продајној књижарској цени умањеној за 40% књижарског рабата. Под „продајном књижарском ценом“ подразумева се продајна цена публикације у књижарама и малопродајним објектима. Обвезници ПДВ урачунавају законску пореску стопу ПДВ у продајну књижарску цену коју нуде на овом јавном конкурсу. Цене наведене у понуди не могу се накнадно мењати.

Издавач је у обавези да, као доказ о извршеној обавези, Министарству достави поштанске отпремнице са назначеним адресама библиотека које примају публикације, као и оверене потврде/отпремнице да је библиотека примила тражене публикације у количини која је одређена Решењем о додели средстава издавачима и дистрибутерима, и фактуру са насловима, количином и ценом испоручених публикација, уз назнаку да ли je у износ урачунат ПДВ. Ако издавач није у могућности да изврши испоруку публикација у количини траженој од стране библиотека потребно је да умањи износ приказан у фактури тако да одговара броју испоручених публикација и њиховој откупној цени. Фактура се Министарству доставља преко система е-фактура.

 Издавач је у обавези да приликом испоруке публикација библиотекама, уз тражене публикације, достави библиотекама и попуњене потврде/отпремнице са назначеним насловима и бројем примерака књига које су послали библиотеци, а које библиотека оверава и враћа издавачу као доказ о пријему.

Издавач је у обавези да сноси трошкове достављања публикација библиотекама.

**Издавачи подносе пријаве за конкурс на адресу: НАРОДНА БИБЛИОТЕКА СРБИЈЕ, Београд, Скерлићева 1, са назнаком: „Откуп књига“.**

 Неблаговремене и недопуштене пријаве биће одбачене. У случају непотпуне и неразумљиве пријаве Министарство обавештава подносиоца пријаве на који начин да уреди пријаву и то у року који не може бити краћи од осам дана, уз упозорење на правне последице ако не уреди пријаву у року.

Министарство културе ће обавестити кориснике средстава о року за слање публикација библиотекама и достављању доказа о испуњеним обавезама. Уколико корисници не доставе тражену документацију у наведеном року сматраће се да су одустали од откупа публикација. Обавештење издавачима ће бити објављено на сајту Министарства културе и послато са распоредом слања публикација библиотекама који електронском поштом издавачима шаље Народна библиотека Србије.

Сав конкурсни и промотивни материјал који се односи на релизацију откупа публикација потребно је да буде исписан на ћириличком писму, а у складу са одредбама Закона о употреби српског језика у јавном животу и заштити и очувању ћириличког писма („Сл. гласник РС“ 89/21).

Додатне информације могу се добити у Народној библиотеци Србије, на телефон:  011/244 45 71 или на e-mail:otkup@nb.rs и у Министарству културе на e-mail:  marko.despotovic@kultura.gov.rs